***1.*** ***Кратка обобщена информация за осъществената контролна дейност за месец август 2016 г. и резултати от извършената контролна дейност.***

За месец август 2016 г. от служителите от „Контрол и охрана“ в дирекциите на националните паркове са извършили 770 бр. проверки на 562 бр. обекта. Рутинни проверки по време на ежедневните обходи в поверените охранителни участъци, вписани в Дневниците на парковата охрана - 300 броя. Съставени са 43 бр. актове за установяване на административни нарушения и са дадени 41 бр. предписания.

***2. Акценти от извършената през месеца контролна и административно наказателна дейност.***

**2.1. НП „Пирин“**

Приоритет в контролно-охранителната дейност през месец август 2016 г. бяха превантивния и текущ контрол по отношение антропогенното въздействие на ползватели и посетители в Национален парк „Пирин“, както и противопожарната охрана.

Проверки са осъществявани по различно време на денонощието (в ранните и късните часове на денонощието) по отношение на:

* превенция на незаконен добив на дървесина;
* изпълнение на Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП;
* незаконна паша на територията на парка и резерват „Тисата“;
* качването на стадата на ползвателите, на които са издадени разрешителни за паша на основание чл. 4, ал.3 от Меморандума за сътрудничество и съвместна дейност между МОСВ, МЗХ и ДФ „Земеделие“.

Осъществен е контрол над собственици и ползватели, относно спазването на режимите и нормите въведени с Закона за защитените територии, Заповедта за обявяване и Плана за управление на НП „Пирин“, като са съставени констативни протоколи.

Извършвани са проверки относно спазването на дадените условия в становища от Директора на парка и решения на МОСВ.

Осъществен е контрол по отношение състоянието на обекти и съоръжения на територията на парка.

През месец август от Директора на парка са наложени 2 броя принудителни административни мерки за:

* забрана за движение на МПС през пожароопасния сезон;
* забрана за ползването на диворастящи плодове и гъби за стопанско ползване. През отчетния месец са осъществявани дейности от ползватели на природни ресурси (събиране на гъби и диворастящи плодове) на територията на НП ”Пирин" само за лични нужди.

През месеца се извършваха контролни дейности и проверки относно състоянието на парковите архитектурни елементи. Бяха констатирани увреждания от човешка намеса, а също и от лоши метеорологични условия. Съставен е констативен протокол за установено административно нарушение от неизвестен извършител (КПУАН), за посегателства срещу паркови архитектурни елементи (гранични колове).

**2.2. НП „Рила“**

През месец август 2016 г. установените нарушенията са свързани с:

* Преминаване на МПС през забранена за това територия от НП „Рила“,
* Преминаване с коне, както и превоз на туристи, извън определените маршрути;
* Риболов.

Продължава осъществяването на контрол върху ползвателите на паша, на които са издадени индивидуални административни актове и разрешителни за паша, по отношение на местата /за паша/, брой животни, режимите и нормите на Национален парк „Рила“, техниката на безопасност, както и всички необходими документи, съгласно Годишния оперативен план за паша на домашни животни и събиране на сено за 2016 г. Във връзка с получени сигнали, експерти съвместно със служители „Контрол и охрана“ са извършили контролни проверки на паша на домашни животни. Проверявани са броя на животните, дали животните са изведени на паша, както и дали пашуват на определеното със заповед на директора място.

Осъществява се контрол за изпълнение на условията за:

- Изграждане на временни сезонни заслони за паша на домашни животни;

- Поставяне на електропастири;

- Извършване на ремонтни дейности;

- Извършване на санитарно-технически мероприятия;

- Движение на МПС;

- Практикуването на специализиран туризъм и масови прояви (палаткуване, къмпингуване, лагеруване);

- Преминаване с коне през установените прокари за домашни животни и др.

До края на активния туристически сезон, месец септември 2016 г., продължават допълнителните дежурства от служители на парковата охрана в циркуса на Седемте рилски езера.

Осигурен е допълнителен персонал за провеждане на специализирано наблюдение в рамките на пожароопасния сезон (3 месеца).

От 03.08. до 05.08.2016 г. е извършено подновяване на дървените конструкции на информационни табла в Циркуса на Седемте рилски езера. Дейността е извършена от служители паркова охрана и контрол съвместно с доброволци от Сдружение на Европейските ровери в България и Дирекция Природен парк „Витоша“.

**2.3. НП „Централен Балкан“**

Основни приоритети в контролно-охранителната дейност през месец август 2016 г. бяха превантивния и текущ контрол по отношение антропогенното въздействие на ползватели и посетители в Национален парк „Централен Балкан“ (НПЦБ), както и противопожарната охрана.

Основните групи, върху които е фокусирано вниманието на служителите на Дирекция „Национален парк Централен Балкан“ (ДНПЦБ) са животновъдите, заели определените им пасища, берачите на боровинки, посетителите в НПЦБ, движещи се с МПС, както и бракониери по лова и иманяри.

По отношение на животновъдите беше осъществен масиран контрол, чрез постоянни проверки по отношение спазване на задълженията и отговорности им в качеството на ползватели на ресурси в НПЦБ. Контролът върху дейността на берачите на боровинки беше улеснен поради слабата реколта в резултат на късните мразове през тази година, но въпреки това бяха предприети стандартните мерки по контрола на кампанията.

В резултат на предприетите мерки значително беше ограничен негативния ефект от незаконната паша на коне в безлесната част на НПЦБ и безконтролната паша в граничните зони на резерватите. В резултат на предприетите мерки са опазени тревни съобщества от преизпасване, преотъпкване и площна ерозия и е осигурено устойчиво използване на тревните природни местообитания в безлесната зона с цел опазване/поддържане/ възстановяване на благоприятното им състояние. До голяма степен беше ограничено свободното движение на безстопанствени животни в безлесната зона на НПЦБ, извън определените им пасища.

Отново особено внимание беше отделено на животните, пашуващи в района на прохода Троян – Кърнаре, където присъствието на безнадзорни домашни животни беше ограничено значително, а установените нарушители – санкционирани. В края на месец август и началото на м. септември се извършва планирана проверка на пашуващите стада в Паркови участъци (ПУ) Тетевен и Клисура. При проверката се проверяват пасищата: Въртопа; Малка Чобанка; пасище Голяма Чобанка; Подмола; Братаница; Болованя и Равна река. Назначената със заповед на Директора на ДНПЦБ комисия предстои да подготви обобщен протокол, включващ констатираните факти и обстоятелства от проверката, както и предложения за последващи действия.

Създадена е система за издаване на съгласувателни писма по реда на §7 от ПЗР на ЗЗТ за движение с МПС по пътищата с ограничен достъп, в съответствие с нормите (квоти) от *Приложение № 3.2.5* на Плана за управление на НПЦБ 2016-2025 г., което до голяма степен улесни контролната дейност. Особено внимание беше отделено на проблема с безотговорното движение на мотоциклети по туристическите пътеки, като за целта продължиха дежурства на най-възловите в това отношение места, в т.ч. около хижите Бенковски, Вежен, Козя стена, Дерменкая, Добрила, Амбарица и Тъжа. В допълнение, през почивните дни бяха проведени и четири акции съвместно със служители на МВР за преустановяване на незаконно движение на МПС в защитената територия. В резултат на усилията на служителите от ДНПЦБ, негативното въздействие от нерегламентираното преминаване с МПС е ограничено, като са опазени значителни площи, високопланински природни местообитания.

Продължиха дежурствата в трите обособени временни контролни пункта – Вежен, Дерменкая и Смесите, където служителите Паркова охрана изпълняваха задачи свързани с контролно-охранителната дейност, както и съдействаха на посетители в защитената територия (ЗТ).

При така създадена организирания и осъществяван постоянен контрол около всички туристически маршрути и обекти в НПЦБ, не бяха допуснати значителни посегателства и увреждания на биоразнообразието. Под засилен контрол бяха туристическите пътеки и обектите на територията на деветте резервата в НПЦБ, както и на двата резервата, извън НПЦБ, управлявани от ДНПЦБ – Чамджа и Еленова гора, като това до голяма степен осигурява протичането на естествените процеси на територията им.

През изминалия месец, с цел осигуряване на безопасно пребиваване на посетителите в НПЦБ през активния сезон, от страна на ДНПЦБ продължиха дейностите по поддръжка на посетителската инфраструктура, като бяха ремонтирани, укрепени и импрегнирани множество информационни конструкции в Парков участък Тетевен, в местност Беклемето, по маршрута Троянски проход – хижа Козя стена, в местност Розинска мандра и др. Почистени и обезопасени са възлови туристически маршрути, в т.ч. Карлово – Васил Левски, маршрут *По пътя на Бенковски* в ПУ Тетевен, в районите на хижа Козя стена и хижа Ехо, лятна лентова туристическа маркировка по маршрут хижа Хайдушка песен – хижа Козя стена и с. Хр. Даново – хижа Козя стена, парапет в границите на резерват Стенето и др. За съжаление продължават случаите на увреждане/унищожаване на паркова инфраструктура от недобросъвестни посетители. Особено драстичен е случаят в края на месец август, когато бяха изпочупени и насечени табелите от съоръжението на входа за НПЦБ  в местност Заногата, ПУ Клисура.  Изградените от Парковата дирекция информационни табели, представящи защитената територия и обозначаващи забраната за движение на МПС, са унищожени по вандалски начин. Деянието е извършено с умисъл, предварително подготвени инструменти и с ясната цел да се унищожат информационните табелите и дървените им носители.

През изтеклия период служители на ДНПЦБ обезопасиха множество туристически маршрути, импрегнираха дървени носители на паркова инфраструктура, подмениха амортизирани информационни табла.

Във връзка с високата степен на пожарна опасност беше организирано постоянно наблюдение по цялата територия на НПЦБ, като от южната страна в ПУ Калофер и Клисура, бяха назначени на граждански договори двама пожаронаблюдатели. Във връзка с извършената инвентаризация на противопожарното оборудване беше закупено необходимото оборудване и средства за гасене с цел попълване на противопожарната екипировка. Служебните МПС бяха поддържани в техническа изправност и оборудвани с необходимата противопожарна екипировка за своевременна реакция при възникване на пожар. Осъществен е постоянен контрол по отношение палене на огън в територията на НПЦБ. В резултат на приложените превантивни мерки, през месец август не беше регистриран пожар на територията на НПЦБ.

В резултат на ефективната контролно-охранителна дейност са защитени и опазени от посегателство и пожари горите в НПЦБ, като не са допуснати значими нарушения с щети. Приоритетни за наблюдение бяха масивите от *обикновен смърч,* както и смесените широколистни гори по южните склонове на планината, където пожарната опасност е най-висока, особено в райони с висока степен на антропогенно присъствие, като хижи и места за бивакуване. Масивите от вида обикновен бук са в добро състояние без белези на сериозно антропогенно въздействие.Традиционно особено внимание беше отделено на съобществата, в които участва *зимния дъб,* който заема най-ниските части по южните склонове на НПЦБ и представлява обект на дърводобивно бракониерство. В посочените съобщества няма допуснати значими посегателства и щети.

В резултат на контролно-охранителната дейност през месец август няма съществена промяна в състоянието на популациите на основаните представители на фауната в НПЦБ.

***3. Кратък анализ на постигнатите резултати в областта на опазване на околната среда от осъществената контролна дейност.***

**3.1. НП „Пирин“**

На територията на парка ловът и дивечоразвъдната дейност са забранени. В тази връзка през отчетният месец бяха предприети действия с цел превенция на незаконното ловуване. Извършени са проверки, някои от които съвместно с полицията, във високата част на парка и в граничните зони с Държавните горски стопанства. В резултат на осъществената контролна дейност не са констатирани нарушения на територията на парка вследствие на бракониерски набези.

В резултат на осъществената контролна дейност не са констатирани нарушения на Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП „Пирин“. Не са констатирани нарушения на територията на парка от ползватели, на които са издадени разрешителни за паша.Извършени са проверки относно спазването на дадените условия в становища издадени от Директора на парка и решения на МОСВ, като за отчетния месец не са констатирани нарушения.

През този период на годината нерегламентираното бивакуване е проблем, тъй като планината се посещава от много туристи и посетители, като бивакуващите разпъват своите палатки късно вечер, най-вече във високата част на планината около високопланинските езера.

**3.2. НП „Рила“**

За отчетния период служителите от Дирекция „Контрол и охрана“ са извършвали проверки в поверените им охранителни участъци по отношение бракониерство /лов, риболов, сеч/, както и събиране на лечебни растения, състояние на инфраструктура и замърсяване с отпадъци.

По подаден сигнал от граждани за паднали дървета по маршрут комплекс „Мальовица“ – Йончево езеро е направена проверка и са предприети необходимите действия по разчистване на пътеката.

Извършена е проверка по постъпил е сигнал в МОСВ за наличие на моторни превозни средства в района на хижа „Македония“ по трасето обособено за велосипеден и конен туризъм – „Яз. Белмекен – хижа Македония – летовище Бодрост“ – I етап.

Проведен е мониторинг на абиотичните компоненти на околната среда - качеството на течащи и стоящи води в определени паркови участъци на територията на Национален парк „Рила“.

**3.3. НП „Централен Балкан“ (НПЦБ)**

Анализът на контролната дейност през месец август 2016 г. на територията на НПЦБ показва запазване тенденцията на засилен антропогенен натиск, който е свързан с активния туристически сезон.

Офроуд и несъгласувано движение по пътища с ограничен и забранен достъп е заплаха за цялата територия на НПЦБ и изисква много добра организация по контрол и охрана, с цел постигане на положителни резултати. Заплахата е много сериозна, оказва значително негативно въздействие върху естествените процеси в НПЦБ и създава негативно отношение на посетителите към Парковата администрация.

Нерегламентираната интензивна паша представлява значителна заплаха за безлесната зона на Парка, предимно от южната страна, като особено сериозен продължава да бъде проблема в района на м. Беклемето, м. Равнец, вр. Ботев, м. Смесите и масива на вр. Триглав. Контролът върху тези ползватели е ежедневна задача за всички служители паркова охрана, като през следващите месеци са планирани масирани проверки на животновъдите в парка, които целят да респектират и дисциплинират тези ползватели.

Работата с електронните четци за инжектирани транспондери, продължи и ефективността за установяване собствеността на безнадзорни животни беше повишена. Бяха санкционирани собствениците на безстопанствени коне. Предвижда се тази дейност да продължи, с цел свеждане до минимум на стадата от безнадзорни коне в парка. Продължаващото маловодие допълнително засили проблема със стадата пашуващи на територията на парка, поради непредвидените и неконтролируеми придвижвания на животните в търсене на вода, което практически е нерешим проблем и води след себе си множество нарушения на режима в защитената територия, които изискват незабавни и решителни действия от наша страна.

Незаконният лов също е перманентна заплаха за цялата територия на НПЦБ, като приоритетни за опазване са видовете кафява мечка (Ursus arctos), вълк (Canis lupus), благороден елен (Cervus elaphus) и дива коза (Rupicapra rupicapra balcanica), които са основни обекти на посегателство от страна на бракониерите. В резултат на контролната дейност, популациите на тези видове са запазени.

Незаконният дърводобив се явява заплаха за цялата погранична зона на парка, както и за районите около инфраструктурните обекти. Посегателствата са сравнително редки и на малки количества дървесина. Най-уязвими в това отношение са граничните зони на парка в районите на ПУ Тъжа и Клисура, които са в съседство със земеделските площи на населените места. Трябва да отбележим, че в резултат на усилията по отношение на контролно-охранителната дейност през месеца бяха заловени двама извършители на незаконна сеч, което показва положителна тенденция в противодействието на този проблем. Основните проблеми през изминалия месец по отношение на незаконната сеч бяха свързани със сеч на дървесина около местата за нощуване на животновъдите, които във връзка с битовите си нужди извършват посегателства с цел укрепване на битовите си заслони, ограждане на местата за нощувка на животните и палене на огън.

Недобросъвестно стопанисване на обекти в парка е перманентна заплаха, която съществува около всички обекти в парка (замърсяване, незаконно строителство, бракониерство и т.н). В резултат на добре планирана и проведена контролно-охранителна дейност, през месеца няма значителни нарушения в това направление.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

Създадени са условия за развитието на природосъобразен туризъм в съответствие със значимостта и предназначението на Националните паркове, като същевременно е осигурена възможност на местните общности да генерират средства от предлагането на туристически продукти, създадени и предлагани в синхрон с устойчивото ползване на природните ресурси на защитените територии.

Стартирането на кампанията за сезонна паша на домашни животни в парка, посредством контролирано високопланинско животновъдство, създава възможност за развитие на екологично животновъдство и условия за икономически ползи в региона.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление, както и за видовете растения и животни, вписани като защитени в Закона за биологичното разнообразие. Съгласно данните от мониторинга на биологичното разнообразие, налице е тенденция за запазване и увеличаване броя на някои видове диви животни – дива коза, дива свиня, благороден елен, сърни и други. Увеличава се обилието на консервационно значими растителни видове, както и заемане на нови площи от същите.

В резултат на осъществяваната цялостната контролна и охранителна дейност, Националните паркове са защитени територии с познати от обществото, режими и норми.